"Net 4 jaar" Wat kan in 4 jaar gebeur? EK het in 2012 by Wagpos begin skool gee en in 4 jaar het ek geleer by my kollegas en mentors hoe om onderwys te sien as meer as 'n salaris, maar as 'n bedieningveld. Ek loof en prys die HERE, my ABBA Vader, vir die geleentheid om verhoudings te bou met kollegas, ouers en leerders. Hy het vir my 'n passie gegee vir onderwys en dit is met hierdie honger en soeke na beter dinge vir ons onderwys, wat ek en my gesin die "boot" verlaat, en nou op water loop na 'n bestemming wat amper vreesaanjaend is, maar wat beslis 'n avontuur sal wees! Hierdie woorde van Joshua 24:15 wil ek graag met julle laat: "… kies julle vandag wie om te dien … maar ek en my huis, ons sal die HERE dien." My gebed is dat elkeen wat voor die uitdagings en omstandighede staan, dat ons elke keer hierdie keuse sal maak. Dankie vir elkeen se ondersteuning, bemoediging, vriendelikheid asook gebede. Die HERE seën julle om 'n seën te wees tot ander. Vrede vir julle. - Martin Botha
WAGPOS was my stap van gehoorsaamheid en dis hoe ek die twee jaar sal onthou. Dankie vir die tydjie hier, dit was 'n groot voorreg. Hy roep my nou tot 'n volgende "sending" van gehoorsaamheid! Ek glo Hy doen dieselfde vir die skool, en ek sien uit om die seën daarop te sien. 1 Sam 15:22 "Kyk, om gehoorsaam te wees is beter as slagoffer, om te luister beter, as die vet van ramme." - Corne Botha
Tyd het vlerke en die tyd het aangebreek om myne te sprei: Na 32 jaar groet ek die hoof en ander Wagposters. Ek dank my hemelse Vader dat ek bevoorreg was om deel te kon wees van hierdie unieke skool en personeel wat daarna streef om hul roeping ten volle uit te leef. Ek wens almal 'n baie geseënde en voorspoedige toekoms toe en vertrou dat Wagpos steeds hoër hoogtes sal bereik, want die skool se leuse, nl. VOLHARD, motiveer elkeen om 'n sukses van die lewe te maak. Ek gaan julle verseker baie mis. Wagposgroete - Rita Snyman
By Wagpos het ek my voete gevind in die onderwys. Die mense hier sal ek nooit vergeet nie. - Ruletia